**ТОШКЕНТ ТИББИЁТ АКАДЕМИЯСИ ИЛМИЙ КЕНГАШИГА**

**ТТА УРГАНЧ ФИЛИАЛИ ДИРЕКТОРИ Р.Ю. РУЗИБАЕВ**

 **ҲИСОБОТИ**

Ўзбекистон Республикаси Президенти И.А.Каримовнинг 1992 йил 28 февралда “Янги олий ўқув юртларини ташкил этиш тўғрисида”ги Фармонига асосан, Ўзбекистон Республикаси Вазирлар Маҳкамасининг 1992 йил 11 мартдаги 125-сон Қарори ва Ўзбекистон Республикаси Соғлиқни сақлаш вазирининг 1992 йил 20 мартдаги 171-сонли буйруғига асосан, Биринчи Тошкент Давлат тиббиёт институтининг Урганч филиали ташкил этилган.

1992 йил 2 сентябрда Биринчи Тошкент Давлат тиббиёт институти Урганч филиали очилди.

1995-1998 йиллар мобайнида Урганч Давлат Университети таркибида Тиббиёт маркази сифатида фаолият юритди.

1998 йилда қайтадан яна Биринчи Тошкент Давлат тиббиёт институти Урганч филиали сифатида фаолият бошлади.

Ўзбекистон Республикаси Президентининг 2005 йил 19 июлдаги ПФ-3629-сонли “Тошкент тиббиёт академиясини ташкил қилиш тўғрисида”ги фармонига асосан, Биринчи Тошкент Давлат тиббиёт институти Урганч филиали Тошкент тиббиёт академияси Урганч филиали деб юритила бошлади.

**Филиал моддий техник базаси.**

Ўқув жараёнларига мослаб реконструкция қилинган собиқ “Жайҳун” меҳмонхонаси биносига ТТА Урганч филиали 2016 йил 15 ноябрь санасидан кўчиб ўтган. Бинонинг умумий майдони 39427 м2 ни ташкил этади. Бир вақтнинг ўзида 1400 нафар талаба қабул қилиш қувватига эга. Унда фундаментал фанлардан ташкил топган 6 та кафедра жойлашган. УАШ тайёрлаш учун алоҳида ҚВП модули яратилган. Мазкур бинода 240 нафар талабага мўлжалланган ошхона, 230 ўринли ётоқхона, 1 та ёпиқ спорт зали ва 2 та очиқ спорт майдончалари мавжуд.

Аудиториялар сони 89 та; 55 та ўқув аудиториялари, 16 та маърузахоналари, 6 та лаборатория, 6 та лингафон хонаси ва 2 та компьютер хоналари мавжуд. 1 та 250 ўринли Конгресс хол, 180 ўринли оммавий тадбирлар учун заллар мавжуд. 4 та дистанцион маъруза эшитиш хоналари ташкил этилган.

АРМда 3 та ўқув заллари мавжуд, ўриндиқлар сони 148 та. 22 та ўринга мўлжалланган компьютерлаштирилган электрон ўқув хонаси мавжуд, барчаси интернет тармоғига уланган.

АРМда жами китоблар фонди 5112 номда 57309 нусхани ташкил қилади. Жумладан: 237 номда 9967 та дарсликлар, 308 номда 11349 ўқув қўлланмалар, 3495 номда 14552 нусхада бадиий адабиётлар, 219 номда 7417 та ҳорижий адабиётларни ташкил қилади.

**Ўқув ишларининг ташкил қилиниши**

Ўқув ишлари бўйича директор ўринбосари доцент Б.С. Юлдашев.

Филиалда жами 17 та кафедра мавжуд бўлиб, шулардан 6 та кафедра филиалнинг бош биносида, 11 таси Вилоят соғлиқни сақлаш бошқармасига қарашли турли йўналишлардаги марказлар, диспанцерлар ва оилавий поликлиникаларда жойлашган.

Асосий иш ўрнида 179 нафар профессор-ўқитувчилар, ташқи ўриндошлар билан 218 нафар ходимлар фаолият олиб бормоқдалар. Шулардан асосий иш ўринларида:

10 (5,6%) нафар фан докторлари, профессорлар

37 (20,7%) нафар фан номзодлари, доцентлар

31 (17,3%) ката ўқитувчилар

101 (56,4%) ассистентлар фаолият олиб бормоқдалар.

Филиалнинг илмий салоҳияти – 26,3 %.

Филиал профессор-ўқитувчиларининг ўртача ёши - 48. Илмий салоҳиятни ошириш, ёш мутахассисларни ишга таклиф қилиш қарор ва дастурлари бўйича 2013-2017 йиллар давомида Магистратура йўналишларини тамомлаган 55 нафар ёшлар кафедраларга ишга жойлашдилар. 2018 йил учун ТТА магистратура йўналишларини тугатаётган 19 нафар магистрлар билан ишга жойлаштириш бўйича шартномалар имзоланди. Магистрлар етишмаётган кафедраларда ординатурани битказган иқтидорли ёшлар ҳам ишга таклиф қилинаяпти.

Филиалда 5 та йўналиш бўйича 1060 нафар талаба таҳсил олмоқда.

2017 - 2018 ўқув йилида янги йўналиш “Тиббий-профилактика” йўналиши очилди. 2018-2019 ўкув йилидан Стоматология йўналиши очиш режалаштирилган.

ТТА Урганч филиалида таҳсил олаётган талабалар сони:

Даволаш иши – 474 нафар

Педиатрия иши – 368

Тиббий-педагогика – 105

Тиббий-профилактика – 65

Олий ҳамширалик иши – 48 нафарни ташкил қилади.

2017-2018 ўқув йилида биринчи курсга 50 нафар талаба қўшимча-контракт (супер контракт) асосида қабул қилинди.

28 та йўналиш бўйича 1 босқичда 67 нафар клиник ординаторлар таълим олмоқдалар.

2018 йил бошида битирувчи курс талаба ва ординторларини амалиётга жалб қилиш бўйича таклиф киритилган эди, бу топшириқ бўйича 117 нафар бакалаврлар, 93 нафар тор мутахассислар январь ойида давлат имтиҳонларини топширдилар.

Бакалавриат битирувчиларининг 115 (98,3%) нафари, ординатура битирувчиларининг 100 % ишга жойлашдилар.

**Малака ошириш режаларининг бажарилиши. «**Олий таълим муассаларининг раҳбар ва педагог кадрларни қайта тайёрлаш ва малакасини ошириш тизимини янада такомиллаштириш чора-тадбирлари тўғрисида»ги 4732-сон фармони асосида 89 нафар профессор-ўқитувчилар, 23 нафар ходимлар БИММ да ўз малакасини оширдилар. 2017 - 2018 ўқув-йили охиригача яна 14 нафар ходим малакасини ошириши режалаштирилган.

Жами ўқув йили якунигача 92% ходимлар малака ошириш курсларидан ўтадилар.

**Илмий ишларнинг ташкил килиниши.**

Илмий ишлар бўйича директор ўринбосари проф. Р.Б. Абдуллаев

Филиалнинг умумий илмий салоҳияти – 26,3 % ташкил қилади. Бу албатта кам, шунинг учун бу йўналишдаги ишларни кучайтириш мақсадида 5 нафар ходим базавий мақсадли докторантурага, 34 нафар ходим эркин изланувчилар сифатида илмий мавзуларини тасдиқлатдилар.

Филиал профессор-ўқитувчиларининг чет-элларда малакасини ошириш бир қатор давлатларнинг салоҳиятли профессорларини маърузалар ўқитиш ва мастер-класлар ўтказиш учун 12 нафар ходимлар филиалга ташриф буюрдилар.

Буюк Британия, Испания, Австрия, Швейцария, Аргентина, Россия, Италия каби давлатларнинг Олий таълим муассасалари ҳамда марказларидан юқори малакали профессорларнинг ташрифлари уюштирилди.

И.П. Павлов номидаги Биринчи Санкт-Петербург давлат тиббиёт университети билан ҳамкорлик шартномаси имзоланди. 2 нафар ходим ўз йўналишлари бўйича малакасини оширдилар, ўқув йили охиригача яна 5 нафар ходим малака ошириш бўйича “Истеъдод” марказидан ўтадилар. 2017 йил 10 декабр куни университет ректори филиалга ташриф буюрган чоғида 15 нафар талабанинг ёзги амалиётини университет клиникаларида, уларнинг 5 нафар талабасини Урганч шаҳридаги клиникаларда амалиёт ўташлари келишиб олинди.

Жами, кейинги 4 йилда 117 нафар ходим Россия ва Жанубий Кореяда тиббиёт олий таълим масканларида малакасини ошириб келишлари белгилаб қўйилган.

Профессор З.Р. Янгибоев Туркия давлатининг Истанбул шаҳридаги “LIV” госпиталида 1 ойлик малака ошириш курсида бўлдилар. Проф. И.А. Кличев Германиядан европатологларнинг конференциясида иштирок этди.

ТТА ректори проф. Л.Н. Туйчиев филиал профессор-ўқитувчилари ва талабалари билан ўтган давр мобайнида 2 марта учрашув ўтказдилар. Ўзбекистон фанлар академияси академиклари проф. Ш.И. Каримов ва Р.Д. Қурбановлар билан турли долзарб мавзуларда маъруза ва учрашувлар ташкил қилинди.

Филиал ассистенти Ш.Р. Эшметов 2017-2018 ўқув йилида жарроҳлик йўналиши бўйича Санкт-Петербург педиатрия тиббиёт университети аспирантурасига ўқишга қабул қилинди.

Филиалда таҳсил олаётган 2 нафар талаба “Неврология” ва “Фармакология” фанлари бўйича ўтказилган Республика фан олимпиадаларида фахрли 2 ўринни эгалладилар.

Ординатурада 28 та йўналиш мавжуд бўлиб, бу йўналишлар сонини 2018 - 2019 ўқув йилида 32 тага етказиш режалаштирилган. 2017-2021 ўқув йилларида 5 та йўналиш бўйича магистратура ташкил этиш режага киритилган. Шундан 2018 йилда “Ички касалликлар” ва “Акушерлик ва гинекология” йўналишларига магистрлар қабул қилинади.

**Маънавий-марифий ишлар.**

Маънавий-маърифий ишлар бўйича директор ўринбосари доц.К.Р. Якубов

ТТА Урганч филиали маънавият - маърифат бўлими фаолияти юкори ташкилотлардан келувчи топшириқлар ва филиал режалари асосида ташкил этилган. 2017 йил апрель ва 2018 йил апрель ойлари давомида мазкур бўлим томонидан 70 дан ортиқ маънавий-маърифий тадбирлар амлага оширилди.

Барча ташкил қилинган тадбирлар тўғрисидаги маълумотлар филиалнинг «www. urgfiltma» расмий веб – сайти орқали ёритилиб борилмоқда.

Филиалнинг “Кўзмунчоқ” театр жамоаси 2017 йилнинг 16 декабрь санасида Тошкентда бўлиб ўтган Олий таълим муассалари ўртасидаги талабалар театр студияси фестивалида фаол иштирок этишди. Улар “Миллий анъана ва қадриятларни тараннуми” номинациясида ғолибликни қўлга киритишиб, диплом ва қимматбаҳо совғалар билан тақдирландиллар.

Филиалнинг “Академия” жамоаси Қувноқлар ва зукколар кўрик – танловининг Республика ярим финал босқичида фаол иштирок этишди.

**Муаммолар:**

Ҳурматли Президентимиз Ш.М. Мирзиёевнинг 2017 йил 27-28 январь кунлари Хоразм вилоятига ташрифи мобайнида ТТА Урганч филиалининг ташкил этилаётган клиникасида бўлдилар. Ташрифи давомида ушбу клиникани йил охиригача битказиб, унда 150 ўринга мўлжалланган 7 та бўлим – педиатрия, ички касалликлар гематология, аллергология, лор, жарроҳлик ва эндокринология бўлимларини ташкил этиш вазифаси топширилди. 2018 йил 27 март санасида клиника биноси қурувчилар томонидан филиал балансига ўтказилди. Клиникани жиҳозлаш учун 1893000 доллорлик асбоб ускуналарга буюртмалар қилинди.

Лекин вазирлик томонидан 2018 йил учун 600 000 долларлик жиҳозлар учун маблағ ажратилди. Бу жиҳозларни клиникага берилиши йил охирига режалаштирилган.

2017-18 ўқув йили учун 1 та ўқув лаборатория жиҳозлари ажратилиши керак эди, лекин шу пайгача берилиши зарур бўлган анжомлардан ҳозиргача ажратилмади.

Фундаментал кафедраларда ўқув-лаборатория жиҳозлари анча кам, мавжудлари эса эскирган.

Филиал таркибига киритилган академик лицей Ҳазорасп туманида жойлашган. Ушбу академик лицейни Урганч шаҳрига кўчириб келиш учун тегишли вазирликларга таклифлар берилган. Лекин шунга қарамасдан мазкур академик лицейни кўчириш масаласи ҳанузгача ечими топилмаган.